ועדת החוקה, חוק ומשפט, כנסת 16, פרוטוקול מספר 272, 2004-07-26 08:30

מיכאל איתן: בוקר טוב לכולם, אני פותח את ישיבת ועדת החוקה, חוק ומשפט.

מיכאל איתן: על סדר היום מספר הצעת חוק בעניין בתי המשפט (תיקון-תקופת צינון).

מיכאל איתן: היה לי ויכוח עם טומי לפיד לגבי התקופה.

מיכאל איתן: הוא אמר שנה ואני אמרתי שנתיים.

מיכאל איתן: אני הצעתי ארבע שנים, אבל הייתי מוכן להתפשר על שנתיים.

מיכאל איתן: סיכמתי עם חלק מהמציעים שזה יהיה שנתיים.

מיכאל איתן: זה הדבר היחידי שנשאר לנו לסכם.

היועץ המשפטי לממשלה מני מזוז: יש חוק שעוסק בנושא של הגבלות לאחר פרישה לכלל עובדי המדינה שקובע תקופת צינון של שנה, ויש אפילו ועדה בראשות שופט בית משפט מחוזי שמוסמכת לקצר את התקופה.

היועץ המשפטי לממשלה מני מזוז: בחוק הממשלה כפי שתוקן לפני כשנתיים נקבעה תקופת צינון לכול ראשי מערכת הביטחון לכהונה כשר.

היועץ המשפטי לממשלה מני מזוז: שם נקבעה תקופת צינון של שישה חודשים והיא חלה על ראש השב"כ, ראש המוסד, קצין בדרגת אלוף ומעלה, קצין משטרה בדרגת ניצב ומעלה, ונציב שרות בתי הסוהר.

היועץ המשפטי לממשלה מני מזוז: אני כפי שידוע, מאוד תומך בנושא של צינון ליועץ משפטי ממשלה, לפרקליט מדינה.

היועץ המשפטי לממשלה מני מזוז: לפני מספר שנים אני ניסיתי לקדם את זה במשרד עוד לפני הצעות החוק, ואני הצהרתי שאני לוקח על עצמי תקופת צינון בלי קשר לחקיקה.

היועץ המשפטי לממשלה מני מזוז: יחד עם זאת, צריך להבין שתקופת צינון של שנתיים או של ארבע שנים זה בעצם לומר שיועץ משפטי ופרקליט מדינה לא יכהנו בבית המשפט העליון.

היועץ המשפטי לממשלה מני מזוז: זו המשמעות המעשית.

היועץ המשפטי לממשלה מני מזוז: אי אפשר להוציא אדם לצינון של שנתיים או ארבע שנים.

היועץ המשפטי לממשלה מני מזוז: זה כבר לא תקופת צינון.

היועץ המשפטי לממשלה מני מזוז: אם חושבים שצריך למנוע לגמרי מינוי אז צריך לכתוב את זה במפורש, אני לא חושב שזה מוצדק.

היועץ המשפטי לממשלה מני מזוז: יש מי שרוצה להגיע לשם, יש מישהו שזה פחות מעניין אותו.

היועץ המשפטי לממשלה מני מזוז: אני לא חושב שיש הצדקה עניינית משפטית ציבורית, למנוע לגמרי את המעבר הזה.

היועץ המשפטי לממשלה מני מזוז: יש הצדקה ליצור תקופת צינון.

היועץ המשפטי לממשלה מני מזוז: אני חושב שתקופת צינון צריכה לעמוד במידה של תקופות הצינון שחלות על כלל עובדי הציבור.

היועץ המשפטי לממשלה מני מזוז: תקופת הצינון הכללית שחלה על עובדי מדינה היא שנה.

היועץ המשפטי לממשלה מני מזוז: דווקא על ראשי מערכת הביטחון במעבר מכסא הרמטכ"ל או של מפכ"ל או של אלוף, לכיסא בממשלה שהוא מעבר לא פחות בעייתי מבחינת ניגוד העניינים ומראית פני הדברים ופוליטיזציה של מערכות הביטחון, הכנסת קבעה רק חצי שנה.

היועץ המשפטי לממשלה מני מזוז: אני חושב שזה קצר מידיי.

היועץ המשפטי לממשלה מני מזוז: אבל, בכל זאת כשקובעים תקופת צינון צריך לראות אותה בקונטקסט הכללי של תקופות הצינון שחלות על עובדי ציבור.

היועץ המשפטי לממשלה מני מזוז: לכן, אני מציע שתקופת הצינון תהיה שנה.

היועץ המשפטי לממשלה מני מזוז: אני אגב מציע שהחוק הזה יחול גם על מי שנבחר לפני אישורו של החוק.

היועץ המשפטי לממשלה מני מזוז: כשלעצמי, אני הודעתי שזה מקובל עליי, ואני מקבל עליי שהחוק יחול עליי גם אם הוא נחקק לאחר המינוי שלי.

היועץ המשפטי לממשלה מני מזוז: לגבי פרקליט מדינה אני יכול לומר שאנחנו כוועדת האיתור למינוי פרקליט מדינה הבאנו לידיעת כל המועמדים שהעניין הזה צפוי, שיש הליך חקיקה בכנסת, וגם אני אישית הבהרתי שבעיניי זה דבר נכון לעשות אותו בלי קשר לחקיקה של הכנסת, כך שאני חושב שזה יהיה תקין מבחינה ציבורית גם חקיקתית אם זה יוחל גם על מי שמכהן היום.

היועץ המשפטי לממשלה מני מזוז: כלומר, זה לא עניין שבא להפתיע אותם.

היועץ המשפטי לממשלה מני מזוז: עלתה הצעה אצלנו במשרד האם נכון לאפשר איזשהו מרווח של גמישות כמו שקיים לגבי כלל עובדי המדינה שיש ועדה שמוסמכת לקצר.

היועץ המשפטי לממשלה מני מזוז: עלתה הצעה אולי לאפשר לוועדה למינוי שופטים איזשהו מרווח של עד שלושה חודשים.

היועץ המשפטי לממשלה מני מזוז: אני לא יודע, אני מעלה את זה.

היועץ המשפטי לממשלה מני מזוז: אני אפילו לא מציע את זה, אני מעלה את זה כדבר שצריך לקחת אותו בחשבון.

היועץ המשפטי לממשלה מני מזוז: מינויים לבית המשפט העליון לא מתפנים בכל יום, ויכול להיות שפעם בארבע שנים פתאום מתמנה, ומישהו בגלל שבועיים לא יוכל להיות מועמד.

היועץ המשפטי לממשלה מני מזוז: אני מציג את זה רק כאפשרות, אני לא בטוח שזה הכרחי, שזה חשוב.

היועץ המשפטי לממשלה מני מזוז: נדמה לי שאין הצדקה לסטות מהתקופה המקובלת של שנה.

היועץ המשפטי לממשלה מני מזוז: תקופה מקובלת של שנה זה איזון בין צינון לבין אי מניעה מוחלטת של אפשרות של מינוי.

מיכאל איתן: אני הצעתי תקופת צינון של ארבע שנים, ואני בשום פנים ואופן לא מקבל את ההשוואה בין מינוי לבית משפט עליון למינוי לתפקיד פוליטי של שר בממשלה.

מיכאל איתן: יכול להיות שגם שם צריכים תקופת צינון יותר גבוהה כפי שאתה ציינת.

מיכאל איתן: בית המשפט העליון צריך להיות מגדל השן.

מיכאל איתן: מגדל השן הוא גם מגדל והוא גם שן.

מיכאל איתן: הוא צריך להיות נישא ומתרומם מעל כולם בטוהר המידות שלו ובניקיון הכפיים, במה שאנחנו עושים על מנת שכולם ירכינו ראש בפני הכרעות בית המשפט.

מיכאל איתן: לצערי הרב, המערכות עושות ההיפך.

מיכאל איתן: ממנות מינויים בצורה פסולה, גורמות לכך שיש הרהורים מה המניעים למינויים כאלה ואחרים.

מיכאל איתן: אנחנו רוצים לבטא את זה על-ידי כך שתהיה איזשהי תקופת צינון.

מיכאל איתן: אני צריך לפתוח אתמול עיתון ולקרוא שאנשים מתוך המערכת אומרים שבפרקליטות יש דברים שאני אפילו לא רוצה לחזור עליהם.

מיכאל איתן: אני שואל את עצמי, איזה אמון יש לי היום בבית המשפט העליון שמי שהיתה ממונה על הפרקליטות הופכת להיות היום שופטת בבית המשפט העליון בהליכי מינוי מעוותים, פסולים, מבזים, שמחלישים את כוחו של בית המשפט?

מיכאל איתן: אני אומר שתהיה איזשהי פרספקטיבה של זמן שיהיה איזשהו בידוד.

מיכאל איתן: זה רק יחזק את בית המשפט.

מיכאל איתן: אי אפשר להשוות את בית המשפט לכול מינוי.

מיכאל איתן: אנחנו רוצים שבית המשפט העליון שלנו יהיה טהור ונקי.

מיכאל איתן: יש כאן בעיה פרקטית נוספת.

מיכאל איתן: כשדיברתי עם טומי לפיד הוא אמר לי: "אני לא יכול יותר משנה, האם הוא יחכה שנה?".

מיכאל איתן: זאת אומרת, טומי לפיד בכלל לא מבין את מטרת החוק הזה.

מיכאל איתן: טומי לפיד עדיין סבור שהוא יבטיח מראש לפרקליט וליועץ משפטי שהם יהיו, הם רק יצטרכו לחכות שנה, ולא משנה מה תהיה הוועדה ולא משנה מי יהיו המועמדים.

מיכאל איתן: זה מה שבראש שלהם.

מיכאל איתן: תופרים כאן את העניין מראש.

מיכאל איתן: מטרת החוק הזה היא לבוא ולומר ליועץ משפטי ולפרקליט מדינה: יש לכם תפקיד, תמלאו אותו כאילו אתם לא הולכים להיות שופטים בבית המשפט העליון.

מיכאל איתן: תסיימו אותו, תתמודדו לאחר פסק זמן ואז תקבלו החלטה, ואפשר יהיה גם לבחון את התפקוד שלכם במשך התקופה הזאת בצורה שקטה.

מיכאל איתן: יכול להיות שמה שהתפרסם היום בעיתון בפרספקטיבה של שנה יתברר כסתם, כאיזה שמועה שעברה לסדר היום ושום דבר לא היה מזה.

מיכאל איתן: אבל כשמחר אני צריך ללכת לבית המשפט, איך אני אסתכל בעיניים של השופטת?

מיכאל איתן: עברה איזה תקופה, הרעש נרגע, אמרו עליה כך, ואמרו כך, מסתבר שזה רק אויבים שלה בתוך המערכת.

מיכאל איתן: בחרו בה.

מיכאל איתן: יש לי רושם שאם היום היו צריכים לבחור ולא לפני חודש, לא היו בוחרים על רקע הדברים האלה.

מיכאל איתן: צריכים לתת לזמן לעשות את שלו.

מיכאל איתן: אם אתם רוצים למנות מראש את האנשים ולהגיד להם שעליהם להמתין רק שנה, אנחנו לא צריכים על החוק הזה, חבל על המאמץ.

מיכאל איתן: זה רק יסבך עוד יותר את הדברים ויחליש עוד יותר את המערכת.

מיכאל איתן: שנתיים זה לא הרבה, שנתיים זה מינימום.

מיכאל איתן: אני מוכן לרדת לשנתיים למרות שאני הצעתי ארבע שנים.

מיכאל איתן: חשבתי שצריכה להיות תקופה של ארבע שנים, אבל בסדר, אומרים שזה הרבה, ולא נפגע.

מיכאל איתן: אנשים שמתמודדים לחברות בכנסת ולא נבחרים רצים עוד הפעם אחרי ארבע שנים.

מיכאל איתן: ארבע שנים עוברות מהר.

מיכאל איתן: זה בריא, זה טוב.

מיכאל איתן: אבל, אני דיברתי גם עם חלק מהמציעים והסכמתי לרדת לשנתיים.

מיכאל איתן: אמרתי את זה גם לטומי לפיד וקיוויתי שהממשלה תחשוב פעם נוספת.

מיכאל איתן: אבל, אם היא עומדת על שלה, אז שהממשלה תגיש שנה, אנחנו נגיש שנתיים, ומה שהמליאה תחליט זה מה שיהיה.

מיכאל איתן: האם לממשלה יש אפשרות להגיש הסתייגות?

דורית ואג: לא בקריאה ראשונה.

מיכאל איתן: לא בקריאה ראשונה, אני מתכוון בקריאה שנייה ושלישית.

אורית נוקד: אני מוכרחה לומר שברמה העקרונית אני מסכימה כמעט עם כל מה שאתה אמרת.

אורית נוקד: אני חושבת שבאמת יש הבדל בין יועץ משפטי ובין פרקליט שאחר כך אמור להיות שופט בבית המשפט העליון, ולכן חייבת להיות תקופת צינון.

אורית נוקד: כאשר ההצעה עלתה אני התחייבתי שאני אקבל את העמדה של הממשלה למרות שאני תומכת בשנתיים.

אורית נוקד: אני חייבת להצהיר את זה בפרוטוקול.

אורית נוקד: אני אמנע בהצבעה משום שאני בדרך כלל מקיימת את מה שאני מבטיחה.

מיכאל איתן: להצבעה שלך תצביעי לשנה, להצבעה שלי תצביעי לשנתיים.

מיכאל איתן: אני לא הבטחתי שנתיים.

דורית ואג: האם אנחנו לא מאחדים את החוקים?

מיכאל איתן: אנחנו מאחדים את זה.

מיכאל איתן: אני לא חושב שאת פוגעת.

איתן כבל: ההצעה שלי במקור היתה לשנתיים והיא נבעה גם מזה שכשראיתי בהצעה שלך ארבע שנים, אני ידעתי שהם ירצו שנה אחת.

איתן כבל: אני הנחתי שתתפשרו על שנתיים.

איתן כבל: האם זה יהיה שנה או ארבע שנים הוא לא העניין.

איתן כבל: הרי אתה אף פעם לא יודע מהו באמת אותו הגבול הראוי של תקופת צינון שמביא לכך שאפשר להתייחס לתקופת צינון במובן האמיתי של המילה.

איתן כבל: המצב האבסורדי ואפילו הלא טוב הוא המצב שבו שר הביטחון הנוכחי התמנה לתפקיד.

איתן כבל: אתה רואה את המצב הלא נורמלי שמי שהיה המפקד העליון של הצבא עד תאריך מסוים, למחרת הוא שר ביטחון שאמור להציג את הפאן האזרחי למרות שבחיים שלו הוא כמעט ולא היה אזרח.

איתן כבל: אין לו שום יכולת אזרחית לפקח על הצבא גם אם הוא רוצה וגם אם הוא מאוד מתאמץ.

איתן כבל: זה דבר שהופך אצלנו להיות עניין של מה בכך.

איתן כבל: אדוני היושב ראש, אני חושב שזה מסוג הנושאים שצריך לטפל בהם.

איתן כבל: אני לא אומר שנה משום שבמהלך השנה הוא עוד נמצא בתהליכים.

מיכאל איתן: גומרים איתו, אומרים לו מראש אתה תהיה.

מיכאל איתן: זו הבעיה כאן.

איתן כבל: בפוליטיקה קצת יותר קשה לעשות את זה.

איתן כבל: בפוליטיקה אתה יכול להבטיח הבטחות ואחר כך לתלות אותן כמו שאמר ראש הממשלה שמיר למודעי זכרונו לברכה.

מיכאל איתן: לא, הוא אמר את זה ליובל נאמן.

איתן כבל: בתקופה של שנתיים יש מידתיות.

איתן כבל: תקופה של שנה היא תקופה שבה אותו אדם נמצא בתהליכים של פרידה מכולם.

איתן כבל: תקופה של ארבע שנים נראית כתקופה שבאה סתם "לדפוק" מישהו משום שלא מכניסים אותו בכלל לתוך הסיטואציה.

איתן כבל: אמרת נכון שבסופו של עניין זה נשמע ומתקבל לא טוב כששר משפטים אומר: "שנה, ואתה תהיה".

איתן כבל: זה לא מתקבל טוב.

איתן כבל: אני חושב שאם אנחנו כוועדה נתכנס סביב ההצעה של שנתיים אז גם מבחינה ציבורית זה יהיה נכון.

איתן כבל: אפשר לרכז סביב העניין הזה את כל חלקי הבית, כולל חברים מהקואליציה, גם את השר.

מיכאל איתן: חברת הכנסת נוקד, נתנה לי היועצת המשפטית את הקטע מהפרוטוקול.

מיכאל איתן: מסתבר שאת לא כל כך מחויבת.

מיכאל איתן: את אומרת: "אבל, אני לא משינוי".

מיכאל איתן: שר המשפטים אומר לך: "אני מציע לפתוח כפי שעשו חברי הכנסת האחרים, נקבע את הזמן בוועדת החוקה, חוק ומשפט".

מיכאל איתן: ואז את אומרת: "אני מקבלת את זה".

מיכאל איתן: הסיכום היה שאנחנו לא נקבע את הזמן.

מיכאל איתן: גם אני הסכמתי שאני לא אשאיר את הארבע השנים, אלא הזמן שייקבע בוועדת החוקה, חוק ומשפט.

מיכאל איתן: הסיכום היה שאנחנו נקבע יותר מאוחר.

מיכאל איתן: חוץ מזה, אפשר להעביר את זה גם לקריאה שנייה ושלישית.

מיכאל איתן: אם הממשלה תחליט מה לעשות, היא יכולה לבוא הנה בשנייה ושלישית.

מיכאל איתן: זה בסך הכול עניין של מילה, זה לא חוק מסובך.

אורית נוקד: אם היועצת המשפטית של הוועדה אומרת לי שלא התחייבתי, אז כמובן שאני אשמח מאוד.

תמי סלע: התחייבת לא להיות מקובעת למועד שהצעת, אלא לפתוח את זה בוועדת חוקה.

פרץ סגל: המטרה היא להביא לכך שלא יהיו מינויים אוטומטיים בוועדת המינויים של השופטים.

פרץ סגל: כלומר, מוקד הבעיה הוא אופן המינוי.

פרץ סגל: אדוני יודע שאנחנו כבר הרבה שנים, בעקבות הדוח של השופט זמיר, חוות דעת שתמי ואני כתבנו בשעתו, חשבנו שיש מקום לעשות בחינה.

פרץ סגל: ההצעה הזאת אומרת בואו נעביר את זה למגרש אחר.

פרץ סגל: במקום להתמקד בשאלה באמת איך אנחנו מבטיחים הליכי המינוי שלנו, האם הם טובים, פחות טובים, האם יש מקום לשפר אותם, תמיד יש מקום לבדוק את זה, אנחנו מסיתים את הדיון לשאלה אחרת בואו נעשה תקופת צינון.

איתן כבל: זה לא בא במקום.

פרץ סגל: המצב הוא אנומלי שדווקא בדברים שנוח למערכת ונקרא לזה המערכת הפוליטית, קובעים תקופות של חצי שנה, שנה.

פרץ סגל: ופה דווקא בתחום שמי שאיננו יושב בדרך כלל סביב השולחן הזה משום שאין לו כוח סביב השולחן הזה, להם אומרים אנחנו נעשה שנתיים.

מיכאל איתן: לא הבנתי למי אין כוח.

פרץ סגל: הרי אנשי המשפט הם לא אנשים שיש להם - - -

מיכאל איתן: תסלח לי, יש להם פה לפחות שלושה נציגים.

פרץ סגל: אבל, אנחנו לא בעלי כוח הצבעה.

פרץ סגל: צריכה להיות מדיניות אחידה.

פרץ סגל: אנחנו רואים במדינת ישראל תקופת צינון כתקופה של שנה בדברים שהם הרבה יותר קשים, כאשר מדובר בראש אגף התקציבים או ברמטכ"ל, אנשים שיש ניגוד עניינים מובהק.

פרץ סגל: אבל, פה אין ניגוד עניינים מובהק מבחינה זו.

מיכאל איתן: זה הבעיה.

פרץ סגל: לכן, צריכה להיות איזשהי אחידות בשיטה, ולא לבוא ולומר זה כך וזה כך מסיבות שהן לא ברורות על פניהן.

מיכאל איתן: שופט מתמנה לכול חייו.

מיכאל איתן: אי אפשר לפטר שופט אלא בפרוצדורה מאוד מסובכת.

מיכאל איתן: כל הדברים האלה בכלל לא דומים.

מיכאל איתן: למה אתם משווים?

מיכאל איתן: ברגע שמינית, אין לך כבר חזרה מזה.

מיכאל איתן: האם אתם מוכנים שבכל דבר נשווה את השופטים למעמדם של אלה שאנחנו עכשיו מטפלים בהם, דירקטוריונים של בנקים, שרים?

מיכאל איתן: שופטים יהיו כמו שרים ואפשר יהיה להחליף אותם בבחירות.

היועץ המשפטי לממשלה מני מזוז: לגבי שופטים הטענה של ניגוד העניינים היא הרבה יותר אבסטרקטית, היא יותר מראית פני הדברים.

היועץ המשפטי לממשלה מני מזוז: כשקובעים תקופת צינון לעובדי מדינה, שם זה ניגוד עניינים אמיתי, ולמרות זאת נקבעה שנה ולמרות זאת יש ועדה שמוסמכת לקצר, והיא לעיתים לא רחוקות מקצרת לחצי שנה ולשלושה חודשים ולתשעה חודשים.

היועץ המשפטי לממשלה מני מזוז: פעמים גם לאפס.

היועץ המשפטי לממשלה מני מזוז: אני אמרתי קודם וצריך להיות מודעים לזה.

היועץ המשפטי לממשלה מני מזוז: לי אישית זה לא כל כך משנה כפי שאני אמרתי.

היועץ המשפטי לממשלה מני מזוז: אני אומר לכם, אם אתם קובעים שנתיים אתם בעצם אומרים שיועץ משפטי, פרקליט מדינה, לא יהיו שופטים בבית המשפט העליון.

מיכאל איתן: לא נכון, בשום פנים ואופן לא.

היועץ המשפטי לממשלה מני מזוז: אני אומר לך את זה כעניין של מציאות.

היועץ המשפטי לממשלה מני מזוז: אני לא מכיר הרבה אנשים שסומכים על הבטחה של שר בעוד שנה.

מיכאל איתן: עובדה שלפיד הבטיח והוא קיים.

מיכאל איתן: הוא אמר: "בעוד כך וכך זמן אתה תהיה שופט בית משפט עליון".

היועץ המשפטי לממשלה מני מזוז: חוק לא נחקק על סיפור שמישהו אמר לך שהוא הבטיח או לא הבטיח.

היועץ המשפטי לממשלה מני מזוז: תסתכל על זה מבחינה אובייקטיבית.

היועץ המשפטי לממשלה מני מזוז: תסתכל על בית המשפט העליון מאז הקמתו, ותשאל את עצמך האם אתה רוצה למנוע שיגיעו לבית המשפט העליון אנשים כמו שמגר, כמו ברק, כמו זמיר, בגלל שלא נוח לך או אירוע מסוים שהטריד מסוים בשנה האחרונה.

היועץ המשפטי לממשלה מני מזוז: אני חושב שיש פה עניין של over doing.

היועץ המשפטי לממשלה מני מזוז: תקופה של שנה היא תקופה משמעותית בשביל צינון.

היועץ המשפטי לממשלה מני מזוז: במהלך השנה האבק שוקע מכל בחינה אמיתית.

היועץ המשפטי לממשלה מני מזוז: אדם לא ממתין שנתיים על הגדר גם אם הוא מעוניין להתמנות.

היועץ המשפטי לממשלה מני מזוז: אחרי שנתיים גם שוכחים מקיומו.

היועץ המשפטי לממשלה מני מזוז: על כל תפקיד יש יותר משלושה מועמדים כמו בכל תפקיד חשוב.

היועץ המשפטי לממשלה מני מזוז: כשאתם אומרים שנתיים אתם בעצם אומרים שאדם לא יתמנה.

היועץ המשפטי לממשלה מני מזוז: אתם צריכים לחשוב האם זה מחיר מבחינה ציבורית, לא מבחינתו של אותו אדם, אותו אדם אולי לא צריך לעניין את הכנסת ככנסת, צריך לחשוב מבחינת המערכת האם זה דבר מוצדק.

היועץ המשפטי לממשלה מני מזוז: כפי שאמרתי, בעיניי הרבה יותר משמעותי המעבר מכס הרמטכ"לות או אלוף או ראש שב"כ או מפכ"ל, לתפקיד פוליטי.

היועץ המשפטי לממשלה מני מזוז: זה מעבר הרבה יותר חד ברמה של אמון הציבור, וקבעתם חצי שנה.

היועץ המשפטי לממשלה מני מזוז: כמו שאמרתי קודם, אני חושב שחצי שנה הוא פרק זמן קצר, אבל זה מה שקבעה הכנסת.

היועץ המשפטי לממשלה מני מזוז: זה נראה כמו סוג של נקמנות ואני חושב שזה לא לכבודה של הכנסת.

מיכאל איתן: מה פתאום נקמנות?

היועץ המשפטי לממשלה מני מזוז: אני אומר לך, ככה זה נראה.

היועץ המשפטי לממשלה מני מזוז: אתה אומר שזה נראה לא טוב - - -

מיכאל איתן: אם אתה כבר מעביר את זה לפסים כאלה, אז זה גם נראה לא טוב שאתה טוען, עם כל הכבוד.

מיכאל איתן: אתה בא הנה, אתה בעל תפקיד, ואתה בא וטוען.

מיכאל איתן: למה עלינו אתה אומר נקמנות?

היועץ המשפטי לממשלה מני מזוז: זה נראה טוב מאוד כי אני לקחתי על עצמי צינון עוד לפני שאתה חשבת על זה.

מיכאל איתן: לא לקחת שום דבר.

היועץ המשפטי לממשלה מני מזוז: ואני ביקשתי שתחילו את זה עליי - - -

מיכאל איתן: אתה בא הנה ואתה טוען טענה שיש לך נגיעה אישית חזקה בה, ואתה אומר לנו נקמנות?

מיכאל איתן: יש גבול לכול דבר.

היועץ המשפטי לממשלה מני מזוז: אין לי שום נגיעה אישית.

איתן כבל: כשאני הצעתי את ההצעה הזאת אף אחד מהשמות שמשחקים נכון לרגע זה, לא היה על השולחן.

איתן כבל: לא היתה כאן שום התייחסות אישית.

היועץ המשפטי לממשלה מני מזוז: לא דיברתי אישית.

היועץ המשפטי לממשלה מני מזוז: אני לא אמרתי ברמה האישית.

אליעזר כהן: תסתכלו על חברי הכנסת שהולכים איתו.

אליעזר כהן: אין כאן שום אופוזיציה קואליציה.

יצחק לוי: קודם כל, יש בעיה של אחידות בחוק וזה נראה לא הגיוני.

יצחק לוי: האמת היא שצריך צינון, והאמת היא שהצינון לא צריך להיות כזה שמוציא את האדם לגמרי מהמבט הציבורי.

יצחק לוי: אם שיקול הדעת בצינונים אחרים היו של שנה שהוא השיעור הראוי, אם כי יש חוק שמדבר גם על חצי שנה, אבל אני חושב שכאן לא ראוי גם מבחינה ציבורית דווקא היום לבוא ולהגיד שאנחנו על התפקידים נקבע שנתיים.

יצחק לוי: גם אם זו לא הכוונה, זה נראה פה שאנחנו באים פה לעשות מהלך נגד כל מערכת המשפט, לפחות הפרקליטות והיועץ המשפטי.

יצחק לוי: זה פשוט נשמע כך, אי אפשר להימנע מזה.

יצחק לוי: חבר הכנסת איתן, הרגשתי היא שתקופה של שנה היא תקופה ראויה, לא צריך יותר מזה.

יצחק לוי: אני אציע גם בעקבות החוק הזה להשוות את כל הצינונים לשנה.

מיכאל איתן: בית המשפט זה לא כל המוסדות.

יצחק לוי: דעתי היא שכן.

יצחק לוי: לבית המשפט יש לפעמים יותר השפעה ולפעמים פחות השפעה ממשלה.

יצחק לוי: פעם כך ופעם כך.

יצחק לוי: אני רוצה להציע שקריאה ראשונה אנחנו נוסיף סעיף מתקן שמוסיף מחצי לשנה לשנה בדברים שהם היום חצי שנה, ושנעשה אחידות בחוק.

יצחק לוי: הצעתי לעשות כאן תיקון עקיף.

מיכאל איתן: אי אפשר לעשות דבר כזה.

מיכאל איתן: זה נושא חדש.

יצחק לוי: מותר לי להציע תיקון עקיף.

יצחק לוי: אפשר לדון אם זה נושא חדש או לא, אבל זה לא פה, זה בוועדת הכנסת.

יצחק לוי: אבל, אני מציע שיהיה תיקון עקיף.

מיכאל איתן: אני לא אלך לוועדת הכנסת.

יצחק לוי: אולי כן תלך.

מיכאל איתן: לא, זה לא שווה לי.

יצחק לוי: אני רק מציע הצעה שיכול להיות שלפי התקנון אתה צריך ללכת.

מיכאל איתן: אני לא חייב ללכת, אני יכול להוריד את זה וגמרנו.

מיכאל איתן: אם יהיה רוב כאן אז אני אלך.

מיכאל איתן: אם לא יהיה רוב אני לא צריך ללכת.

יצחק לוי: אני רק אומר שנכון הדבר שתהיה אחידות בנושא הצינון, ושלא נהיה מדינה שאנחנו נבוא ונחליט על כל תפקיד הצעת צינון אחרת.

מיכאל איתן: בסדר, אז תגיש הצעת חוק.

מיכאל איתן: מה הבעיה?

יצחק לוי: אני לא מגיש הצעת חוק.

יצחק לוי: אני מגיש תיקון עקיף.

יצחק לוי: אם לא אז בשנייה ובשלישית אני אגיש הסתייגות לעניין.

יצחק לוי: אני מציע כך.

יצחק לוי: ראשית, שפה לא יהיה שנתיים אלא שנה.

יצחק לוי: שנית, אני מציע שאנחנו נוסיף פה תיקון עקיף לכול חוקי הצינון שכל חוקי הצינון יהיו שנה.

יצחק לוי: אלו הצעות להצבעות בוועדה.

אליעזר כהן: אני נותן את הבכורה לאיתן כבל, אבל נא לשים לב לרשימת חברי הכנסת.

אליעזר כהן: היא חוצה כמעט את כל המפלגות, קואליציה אופוזיציה.

אליעזר כהן: שנית, אני מאלה ששמחו על המינוי של היועץ המשפטי ואני עדיין שמח.

אליעזר כהן: יכול היועץ המשפטי לצפות מאיתנו שנהיה זמינים, אבל הוא לא מצפה מאיתנו שנהיה טיפשים.

אליעזר כהן: אין ספק שתפקידו יכול לבנות אותו ולכוון אותו לבית המשפט העליון.

אליעזר כהן: אין בכלל ספק בזה.

אליעזר כהן: אני מכיר את זה מהמערכת הקודמת שבה חייתי הרבה מאוד שנים.

אליעזר כהן: אנשים הגיעו לתפקידים מסוימים שבנו אותם לתפקיד הבא, וחיל האוויר עשה את הכול כדי למנוע את זה.

אליעזר כהן: עושים הכול בצבא כדי למנוע תופעות כאלה, וחותכים את זה חד וחלק.

אליעזר כהן: שלישית, אני רואה טעם לפגם בעצם ההופעה של היועץ המשפטי בוועדה שדנה בנושא הזה.

מיכאל איתן: הוא הוזמן.

אליעזר כהן: אם הזמנת אז כל הכבוד.

אליעזר כהן: אני רק רוצה להגיד לך שאנחנו עשינו ביקורים בפרלמנטרים והעניין הזה של ביקור בוועדות של פרלמנט של בעלי השפעה ובעלי עמדות שררה וממשל היא נקודה מאוד רגישה בחוקות ובמדינות אחרות.

אליעזר כהן: אדוני היועץ המשפטי, אם אומרים לי שהוזמנת אז אני לוקח את דבריי.

היועץ המשפטי לממשלה מני מזוז: חבר הכנסת כהן, אני מזכיר לך שאני הסכמתי לצינון עוד לפני הדיונים ועוד לפני הצעות החוק שלכם.

היועץ המשפטי לממשלה מני מזוז: אל תתווכח איתי על הרעיון.

היועץ המשפטי לממשלה מני מזוז: אני תומך ברעיון של צינון, ותמכתי בו הרבה שנים.

מיכאל איתן: רבותיי, אני רוצה להזכיר לכם שהשאלה לא תוכרע סופית ממילא עכשיו כי זה הולך לקריאה ראשונה, כך שלכל אחד יהיה עוד זמן לחשוב על זה.

אופיר פינס-פז: אני רוצה להציע שנצטרף להצעתו של יצחק לוי.

אופיר פינס-פז: אני חושב שתקופת זמן של שנתיים היא תקופת זמן מופרזת, מוגזמת, ואין צורך בה.

אופיר פינס-פז: אני בזמנו הייתי שותף אומנם בשלב האחרון לעניין של הצבא והתנגדתי לצינון יותר מדיי ארוך כי אז אתה אומר לאותו אדם שאתה לא רוצה אותו בפוליטיקה.

אופיר פינס-פז: לכן, אני בעד שנה.

אופיר פינס-פז: שנית, אני בעד צינון לא רק בבית המשפט העליון.

אופיר פינס-פז: קודם כל מהממשלה, קודם כל לא יהיה שר ולא יהיה חבר כנסת.

אופיר פינס-פז: חברים, תחשבו קצת יותר רחב.

אופיר פינס-פז: הכי פחות מפריע לי שיהיו בבית המשפט העליון.

אופיר פינס-פז: הכי מפריע לי שמהתפקיד היועץ המשפטי לא יהיה שר.

אופיר פינס-פז: מפריע לי יותר שהוא יבוא ישר לפוליטיקה משהוא יהיה בבית משפט העליון.

אופיר פינס-פז: אין לי שום בעיה שהוא יהיה בבית משפט עליון.

אופיר פינס-פז: לכן, אני מציע צינון של שנה, ואני מציע צינון להכול.

אופיר פינס-פז: קודם כל, לא יהיה מעבר ישיר לפוליטיקה.

אופיר פינס-פז: בעיניי הקטע של בית משפט עליון הוא פחות מרכזי.

אופיר פינס-פז: בעיניי הקטע המרכזי הוא שיהיה צינון למינוי לחבר כנסת ולשר, ואני מציע להגביל את זה רק לשנה.

מיכאל איתן: יש לנו כאן שתי הצעות.

מיכאל איתן: הצעה אחת היא להרחיב את החוק לדברים נוספים.

מיכאל איתן: הצעה שנייה היא לקבוע תקופת צינון אחת של שנתיים, ואחת של שנה.

מיכאל איתן: אני מבקש להעמיד את הנושא להצבעה.

מיכאל איתן: מי בעד הרחבת החקיקה בכלל או להסתכל על החוק כמו שהוא ירים את ידו?

אליעזר כהן: זאת אומרת, לא רק לבית המשפט העליון.

מיכאל איתן: רבותיי, אם אתם רוצים אני אקרא מה ניתן להחליט היום.

מיכאל איתן: אם אתם מחליטים לשנות, זה אומר שאנחנו לא יכולים לקבל היום החלטה, אלא צריך להתחיל לקיים דיון בהצעות שונות לשינויים ותוספות בחוק.

מיכאל איתן: ההצעה אומרת היום: "לא יתמנה כשופט בית המשפט העליון מי שכיהן כיועץ המשפטי לממשלה או פרקליט המדינה אלא אם כן עברה תקופה של" ויש לנו שנה או שנתיים, "מיום סיום כהונתם".

מיכאל איתן: את סעיף התחולה אנחנו מורידים.

מיכאל איתן: החוק יעבור לפי פיסקה 1 בלבד, בלי תוספות.

מיכאל איתן: אם רוצים תוספות אנחנו צריכים לפתוח את כל הדיון, ולהתחיל לחשוב על כל הדברים, לנסח וכו'.

מיכאל איתן: יש הצעה אחת להרחיב או להשאיר את זה כך איך שזה, ולהעביר את זה עכשיו בקריאה ראשונה.

מיכאל איתן: מי בעד להעביר את החוק לקריאה ראשונה כפי שהוא ירים את ידו?

מיכאל איתן: ה צ ב ע ה

מיכאל איתן: חמישה בעד.

מיכאל איתן: שניים בעד לשנות.

מיכאל איתן: יש לנו שתי גרסאות.

מיכאל איתן: יש גרסה אחת של שנה, ויש גרסה שנייה שמדברת על שנתיים.

מיכאל איתן: אני חוזר ואומר, לא משנה כרגע איזו גרסה תתקבל, יהיה עליהן דיון נוסף בין הקריאה השנייה ושלישית.

יצחק לוי: אולי נעשה הבנה שאפשר להעביר את החוק בשתי הגרסאות?

מיכאל איתן: מסכים, נעביר אותו בשתי הגרסאות.

מיכאל איתן: החוק יעבור בשתי גרסאות.

מיכאל איתן: גרסה אחת שנה אחת, גרסה שנייה, שנתיים.

מיכאל איתן: מי בעד העברת החוק לקריאה ראשונה ויש שתי גרסאות?

מיכאל איתן: ה צ ב ע ה ההצעה להעביר את הצעת החוק לקריאה ראשונה התקבלה פה אחד.

מיכאל איתן: פה אחד.

מיכאל איתן: הוראת התחולה יורדת.

מיכאל איתן: רבותיי, אנחנו צריכים להצביע גם על איחוד ההצעות.

מיכאל איתן: אני מבין שאין התנגדות, נכון?

קריאות: אין התנגדות.

מיכאל איתן: אין התנגדות.

מיכאל איתן: תודה רבה, הישיבה נעולה.